Għandi l-pjaċir nistiednek għal-laqgħa informali tal-membri tal-Kunsill Ewropew fit-12 ta' Frar 2015. Il-laqgħa tagħna ser tkun iddedikata għal tliet temi ewlenin: il-ġlieda kontra t-terroriżmu, is-sitwazzjoni fl-Ukraina u r-relazzjonijiet mar-Russja, u l-Unjoni Ekonomika u Monetarja. Ser nibdew fis-13:00 bl-iskambju tradizzjonali ta' fehmiet mal-President tal-Parlament Ewropew; ser nużaw dan l-iskambju biex nerġgħu nindirizzaw il-kwistjoni importanti tar-reġistru tal-ismijiet tal-passiġġieri (PNR) Ewropew. Dan ser ikun segwit mir-ritratt tal-grupp. Eżatt wara r-ritratt tal-grupp, ser nissoktaw il-laqgħa tagħna fuq is-sular 50 fejn il-President Poroshenko ser jaġġornana dwar l-iżviluppi fl-Ukraina. Imbagħad ser nitilgħu fis-sular 80 għall-ikla ta' ħidma tagħna, fejn il-membri tal-Kunsill Ewropew ser jiddiskutu s-sitwazzjoni fl-Ukraina u r-relazzjonijiet mar-Russja. Ser nivvalutaw is-sitwazzjoni u nikkunsidraw kull azzjoni xierqa. Imbagħad ser niddiskutu l-ġlieda kontra t-terroriżmu, fid-dawl tal-attakki f'Pariġi u l-ġrajjiet ta' dan l-aħħar. Tlabt lil xi kollegi jaqsmu magħna l-esperjenza tagħhom fil-ġlieda kontra t-terroriżmu. Ser naqblu dwar dikjarazzjoni li tistabbilixxi l-orjentazzjonijiet politiċi li ser jagħtu gwida għal aktar ħidma intensiva fix-xhur li ġejjin. Fl-aħħar nett, ser nagħtu ħarsa lejn il-kwistjoni tal-koordinazzjoni aħjar tal-politiki ekonomiċi fi ħdan l-Unjoni Ekonomika u Monetarja. Stedint lill-Presidenti tal-Bank Ċentrali Ewropew u tal-Grupp tal-Euro biex jingħaqdu magħna għal din id-diskussjoni, qabel ir-rapport mill-erba' Presidenti li hu previst għal Ġunju. Tlabt ukoll lill-President tal-Grupp tal-Euro biex jagħtina tagħrif dwar l-aspetti proċedurali li jirrigwardaw id-diskussjonijiet dwar il-Greċja fi ħdan il-Grupp tal-Euro. Nistenna bil-ħerqa li niltaqa' miegħek.